**Մեսրոպ Մաշտոց**

**ՎՏԱՆԳԻՄ Ի ԲԱԶՄՈՒԹԵՆԷ ՄԵՂԱՑ ԻՄՈՑ**

Վտանգիմ ի բազմութենէ մեղաց իմոց,

Աստուած խաղաղութեան, օգնեա ինձ:

Ալեկոծիմ հողմով անօրէնութեան իմոյ,

Թագաւոր խաղաղութեան, ոգնեա ինձ:

Ի խորըս մեղաց ծովու տարաբերեալ ծփիմ,

Նաւապետ բարի, փրկեա զիս:

**ԾՈՎ ԿԵՆՑԱՂՈՅՍ ՀԱՆԱՊԱԶ ԶԻՍ ԱԼԵԿՈԾԷ**

Ծով կենցաղոյս հանապազ զիս ալեկոծէ.

Մրրկեալ ալիք թշնամին ինձ յարուցանէ.

Նաւապետ բարի, լեր անձին իմոյ ապաւեն:

Ի համբառնալ իմում առ քեզ զաչս իմ` օգնեա ինձ, տէր:

Ի յօրհնութիւն նոր օրհնեսցուք զքեզ, Քրիստոս փրկիչ մեր:

Այցելու մեր և փրկիչ, կեցո զանձինըս մեր:

**ՄԵՂԱՅ ՏԷՐ, ԲԱԶՈՒՄՈՂՈՐՄ ԱՍՏՈՒԱԾ**

Մեղայ Տէր, բազումողորմ Աստուած,

Մեղայ, ողորմեա:

Մեղայ Տէր, և անկանիմ առաջի Քո,

Մեղայ, ողորմեա:

Մեղայ Տէր, խոստովանիմ զյանցանս իմ,

Մեղայ, ողորմեա:

**ԸՆԴ ԱՌԱՒՕՏՍ ԿԱՆԽԵՑԻՑ**

Ընդ առաւօտս կանխեցից՝

Յանդիման լինել քեզ,

Թագաւոր իմ և աստուած իմ:

Ընդ առաւօտս լուիցես

Ձայնի իմում, տէր.

Թագաւոր իմ և աստուած իմ:

Ես զքեզ աղաչեմ, տէր,

Նայեա յաղօթս իմ,

Թագաւոր իմ և աստուած իմ:

**Մեղք իմ բազում են յոյժ**

Մեղք իմ բազում են յոյժ,

Ծանր են քան զաւազ ծովու,

Քանզի քեզ միայնոյ մեղայ,

Ողորմեա՛ ինձ, Աստուած:

Բաց, Տէ՛ր, զդուռն ողորմութեան,

Որ ողբալով կարդամ առ քեզ,

Քանզի քեզ միայնոյ մեղայ,

Ողորմեա՛ ինձ, Աստուած:

Հեղ յիս զգթութիւնդ քո,

Բազմումողորմ եւ մարդասէր.

Քանզի քեզ միայնոյ մեղայ,

Ողորմեա՛ ինձ, Աստուած:

**Աստուած բազումողորմ**

Աստուած բազումողորմ,

Խնայեա յայարածս քո,

Հայր ամենակալ, եւ ողորմեա՛:

Աստուած բազումողորմ,

Խնայեա յայարածս քո,

Հայր ամենակալ, եւ ողորմեա՛:

Արեգակն արդարութեան,

Ծագեա ի հոգիս մեր

Զլոյս ճշմարտութեան եւ ողորմեա՛:

Տո՛ւր մեզ, տէ՛ր, զխաղաղութիւն

Եւ փրկեա ի նեղչաց մերոց,

Հոգիդ ճշմարտութեան, եւ ողորմեա՛: